Diari Oficial de la Generalitat Valenciana


Sumari del DOGV 9856, del 24-05-2024 (2024/4717)

RESOLUCIÓ de 15 de maig de 2024, de la Secretaria Autonòmica d'Educació, per la qual es regulen alguns aspectes per a l'obtenció dels nivells B1 i B2 de la competència digital docent i l'acreditació.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9856

Data del DOGV
:   24-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4717


Data del document
:   15-05-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació
    * formació del professorat

RESOLUCIÓ de 15 de maig de 2024, de la Secretaria Autonòmica d'Educació, per la qual es regulen alguns aspectes per a l'obtenció dels nivells B1 i B2 de la competència digital docent i l'acreditació.    [2024/4717]  
La Resolució de 7 de novembre de 2023, de la Direcció General de Personal Docent, de la Conselleria d'Educació, Universitats i Ocupació, per la qual es regula el procediment per a l'acreditació de la competència digital docent (CDD), té com a objecte el desplegament de la Resolució d'1 de juliol de 2022, de la Direcció General d'Avaluació i Cooperació Territorial del Ministeri d'Educació i Formació Professional, per la qual es publica l'Acord de la Conferència Sectorial d'Educació sobre certificació, acreditació i reconeixement de la CDD.  
La Resolució de 7 de novembre de 2023, establix en el punt segon el personal que podrà participar en el procés i, en el tercer, el procediment per a poder acreditar els diferents nivells.  
Per a l'acreditació dels nivells B1 i B2 a través de la modalitat de formació, seran vàlides una o diverses activitats formatives amb una duració total mínima de 60 i 70 hores, respectivament, exceptuant congressos i jornades, realitzades i reconegudes a partir del curs acadèmic 2017/2018 en la xarxa de CEFIRE de la Subdirecció General de Formació del Professorat de la Conselleria d'Educació, Universitats i Ocupació de la Generalitat.   
La Conselleria d'Educació, Universitats i Ocupació, en el compte d'OVIDOC del personal docent, facilitarà un informe actualitzat amb l'historial d'estes activitats formatives, així com les competències obtingudes.  
S'establix, a més, que la Subdirecció General de Formació del Professorat facilitarà, en la seua oferta anual, formació específica de fins a 60 hores per a l'acreditació del nivell B1, i fins a 70 hores per a l'acreditació del nivell B2, pel total de les hores del nivell o per mòduls de cada una de les àrees específiques.  
L'acreditació d'estos nivells es pot justificar, també, a través de l'avaluació de l'acompliment, segons les guies d'avaluació que es publicaran en la pàgina web de la Subdirecció General de Formació del Professorat.  
A més, arreplega que la formació específica per a l'acreditació de la competència digital docent se certificarà segons l'Orde 65/2012, de 26 d'octubre, de la Conselleria d'Educació, Formació i Ocupació, que establix el model de formació permanent del professorat i el disseny, reconeixement i registre de les activitats formatives.  
Esta resolució, a més, preveu en la disposició addicional segona que l'acreditació s'entendrà en el marc de les funcions i atribucions pròpies de cada cos docent.  
La Resolució de 28 de juny de 2022, de la Secretaria Autonòmica d'Educació i Formació Professional, establix el Pla biennal de formació permanent del professorat corresponent als cursos 2022-2023 i 2023-2024, marc de competències professionals per a funcions específiques. Entre estes, la formació del professorat i les tecnologies de la informació i de la comunicació (TIC) i la comunicació audiovisual en els processos d'ensenyament i aprenentatge.  
Per tot això, segons el que s'establix en la normativa esmentada, esta Secretaria Autonòmica d'Educació, fent ús de les funcions que li atribuïx el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, desenvolupat en l'Orde 9/2024 de 25 d'abril de la mateixa Conselleria, resol:  
  
Primer. Objecte  
1. Regular la formació específica per a acreditar els nivells B1 i B2 de la competència digital docent, tant modular com completa.  
2. Establir els continguts de la formació específica, segons l'annex I, i el personal docent al qual es dirigix.  
3. Establir el procediment d'acreditació a través de l'avaluació de l'acompliment i de la formació específica.  
4. Regular el registre de l'acreditació realitzada per altres comunitats autònomes, segons s'indica en la disposició addicional primera de la Resolució de 7 de novembre de 2023.  
  
Segon. Destinataris  
La present resolució serà aplicable per als docents inclosos en el punt segon de la Resolució de 7 de novembre de 2023.  
  
Tercer. Condicions específiques  
1. Obtenció de l'acreditació en el nivell B1 i B2  
1.1 Per formació  
- Per a accedir a la formació específica d'acreditació completa del nivell B1 es podrà valorar posseir l'acreditació A2 i per a accedir a la formació específica d'acreditació del nivell B2 es podrà valorar posseir l'acreditació del nivell B1 si, en qualsevol de les dos, el nombre de sol·licitants fora superior al de places oferides. Esta formació serà certificable com a formació permanent segons l'Orde 65/2012, de 26 d'octubre, mentre no siga un requisit.  
- Per a poder accedir a la formació modular d'estos nivells, serà necessari tindre adquirides, almenys, tres àrees del mateix nivell tenint en compte l'informe personalitzat de competència digital docent (CDD) que apareix en OVIDOC.  
- Excepcionalment, en els nivells B1 i B2, el personal funcionari de cossos docents de la Comunitat Valenciana adscrit als organismes educatius de les diferents conselleries, de l'Administració general de l'Estat, en servicis especials, en programes de l'Acció Educativa Espanyola en l'Exterior o en el Ministeri d'Educació i Formació Professional i en altres administracions públiques, inspectores i inspectors d'Educació de la Conselleria d'Educació, Universitats i Ocupació i alliberats sindicals, tindran una reserva de places que no podrà superar, en cap cas, un deu per cent del total oferit.  
1.2 Per observació de l'acompliment  
- Es realitzarà a través del sistema implementat en les guies d'avaluació públiques.  
- La sol·licitud d'avaluació de les evidències que s'exigixen en les guies d'avaluació públiques es realitzarà a través d'un tràmit específic en la plataforma OVIDOC. https://ovidoc.edu.gva.es/   
- Es valoraran les competències adquirides a partir de l'acompliment de les funcions de diferents cossos, des de la publicació de la Resolució d'1 de juliol de 2022, de la Direcció General d'Avaluació i Cooperació Territorial del Ministeri d'Educació i Formació Professional, i que reconeix àrees d'estos nivells.  
- La comissió d'acreditació, establida en la Resolució de 7 de novembre de 2023, determinarà la necessitat de suport i assessorament d'especialistes en el procés d'anàlisi i valoració d'este procediment.  
  
  
Quart. Forma i termini per a la tramitació i presentació de sol·licituds  
  
1. La participació serà voluntària.  
2. La inscripció en la formació específica per a l'acreditació CDD es farà des del portal web del CEFIRE de CDD.  
https://portal.edu.gva.es/cefirecdd/va/inici/   
3. L'avaluació de l'acompliment es realitzarà a través de la plataforma OVIDOC en convocatòria que es publicarà a través d'esta plataforma i en el portal web de la Subdirecció General de Formació del Professorat.  
https://ceice.gva.es/va/web/formacion-profesorado/inicio  
4. Els terminis s'aniran informant en este portal web.  
  
Quart. Certificació i acreditació  
1. La certificació de la formació es realitzarà en relació amb el que s'establix en l'Orde 65/2012, de 26 d'octubre.  
2. La certificació dels nivells, quan hagen sigut reconeguts, donarà lloc a l'acreditació d'ofici d'estos dos nivells: B1 i B2 de la CDD.  
  
3. Obtindran l'acreditació corresponent de nivell:  
- Aquells docents que hagen obtingut totes les àrees d'un nivell i les corresponents hores de formació, segons consta en l'informe publicat en l'historial formatiu d'OVIDOC, en el qual s'inclouen les competències digitals adquirides a través de la formació des de 2017 i certificada en la xarxa CEFIRE;   
- Aquells docents que hagen superat la formació específica convocada i reconeguda a este efecte per l'Administració educativa;  
- Aquells docents que hagen superat satisfactòriament l'avaluació de l'acompliment a través de les guies d'avaluació públiques.  
4. L'acreditació quedarà registrada en l'apartat historial acadèmic d'OVIDOC.  
  
Quint. Reconeixement de l'acreditació d'altres administracions autonòmiques  
S'inscriurà, a petició de la persona interessada, en el compte OVIDOC del personal docent. A este efecte s'habilitarà una funcionalitat específica en esta plataforma, fins que entre en funcionament el sistema de l'expedient docent electrònic normalitzat (EDEN).  
  
Sext. Recursos   
Contra la present resolució, que no posa fi a la via administrativa, podrà interposar-se un recurs d'alçada davant la Conselleria d'Educació, Universitats i Ocupació, en el termini d'un mes, a partir de l'endemà de la publicació d'esta resolució en el Diari Oficial de la Generalitat Valenciana, de conformitat amb els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 15 de maig de 2024.- El secretari autonòmic d'Educació: Daniel McEvoy Bravo.  
  
  
ANNEX I  
Índex dels continguts dels cursos de   
Nivell B1(60 h) i B2 (70 h) de la CDD  
  
Àrea 1. Compromís professional  
1. Comunicació organitzativa  
2. Participació, col·laboració i coordinació professional  
3. Pràctica reflexiva  
4. Desenvolupament professional digital continu  
5. Protecció de dades personals, privacitat, seguretat i benestar digital  
  
Àrea 2. Continguts digitals  
1. Cerca i selecció de continguts digitals  
2. Creació i modificació de continguts digitals  
3. Protecció, gestió i compartició de continguts digitals  
  
Àrea 3. Ensenyament i aprenentatge  
1. Ensenyament  
2. Orientació i suport en l'aprenentatge  
3. Aprenentatge entre iguals  
4. Aprenentatge autoregulat  
  
Àrea 4. Avaluació i retroalimentació  
1. Estratègies d'avaluació  
2. Analítiques i evidències d'aprenentatge  
3. Retroalimentació i presa de decisions  
  
Àrea 5. Empoderament de l'alumnat  
1. Accessibilitat i inclusió  
2. Atenció a les diferències personals en l'aprenentatge  
3. Compromís actiu de l'alumnat amb el seu propi aprenentatge  
  
Àrea 6. Desenvolupament de la competència digital de l'alumnat  
1. Alfabetització mediàtica i en el tractament de la informació i de les dades  
2. Comunicació, col·laboració i ciutadania digital  
3. Creació de continguts digitals  
4. Ús responsable i benestar digital  
5. Resolució de problemes